Guptas wou haar glo ook minister maak‘n Skermskoot van die inskrywing wat op sosiale media gedeel word. Mentor het op Facebook gesê sy is na die Gupta-familie se herehuis in Saxonwold in Johannesburg ontbied in die tyd toe Barbara Hogan as minister gepos is. Hierdie onthulling kom te midde van gerugte dat die Gupta-gesin ook Mcebisi Jonas, die adjunkminister van finansies, einde verlede jaar na hul huis in Johannesburg laat kom het en hom die pos as minister van finansies aangebied het. Dit het glo gebeur voordat Zuma Nhlanhla Nene in Desember in die pad gesteek het. Volgens die gerugte het Jonas egter die pos van die hand gewys, waarna David van Rooyen aangestel is. Pravin Gordhan, wat na Van Rooyen aangestel is, het Maandag tydens ŉ mediakonferensie in Johannesburg ontken hy weet enigiets van die beweerde vergadering en gesê hy is nog nooit genooi om die Gupta-familie te ontmoet nie. Natasha Mazzone, die DA se skaduminister van openbare betrekkinge, het Dinsdag gesê die Gupta-familie moet voor die portefeuljekomitee oor openbare werke geroep word om vrae te beantwoord oor Mentor en ander bewerings van hul betrokkenheid by staatsinstellings. Gerugte het ook al voorheen die rondte gedoen dat die Gupta-familie Fikile Mbalula, die huidige minister van sport, sy pos aangebied het toe hy nog die adjunk-minister van polisie was. In Februarie vanjaar het Gwede Mantashe, die ANC sekretaris, gesê daar is ŉ algemene “obsessie” met die Gupta-familie en dat die ANC se vergaderings met die Guptas sakeverwant is. “[Tydens die vergaderings] het ons het die ekonomie, die [uitvoerende hoofde] se rolle en die maatskappye bespreek. Ons het nie met die familie vergader nie, maar met hul maatskappye,” het Mantashe verlede maand gesê. Hy het ook teruggekap oor berigte dat Zuma se seun, Duduzane, nou bande met die Gupta-familie het. “Waar moet Duduzane wees? Hy kan nie besigheid in die hemel doen nie. Ek stem nie saam met die idee dat politici se families net ŉ verlenging van hulle is nie en dat hulle nie ŉ lewe van hul eie mag hê nie. Dit is ŉ siek denkwyse wat mense gaan vernietig.”